Túrakód: V005\_04 / Táv.: 49,1 km / Frissítve: 2019-03-06

Túranév: Szentes térsége / Vizek útjain / Alsó-Kurca kör #3 (3 nap)

Leírás:

49,1 km-es túránk a Tiszán Mindszentig, majd a Kurca alsó szakaszán Szentesig viszi a vizek vándorát, mely kiegészül az Ópusztaszeri Nemzeti Történeti Emlékparkot felkereső 20,6 km-es gyalogtúrával.

*(Ezen túrajavaslatnak kettőnapos változata is elérhető, melyben nincs benne a gyalogtúra.)*

1. nap *(22,2 km, track: V005m041)*

Kiindulási pontunk a St. Jupát SE vízitelepe mellett található komplejáró *(237,8 fkm) (úp.: 000iep)*.

Innen lefelé, a folyó sodrásával megegyező irányba induljunk!  
*(A track csupán a túraútvonal műholdképen történő, valamint a nevezett-pontok terepen történő könnyebb beazonosításának célját szolgálja, nem feszesen követendő nyomvonal.)*

Rögtön a kanyar után találjuk az útközben fellelhető két jelentős homokpad egyikét *(237 fkm, úp.: 001kbp)*. *(Kikötés esetén alkalmazkodjunk az itt kialakult strandolási szokásokhoz; válasszuk a partszakasz alsó részét!)* Lejjebb, a 235 fkm alatt/felett terül el a bal parton a helyiek által „Sziget” néven emlegetett terület. Itt az ártérben hobbikertek, gyümölcsfás telkek találhatók. A vízpart ezen szakaszán mólók sorakoznak, melyeken gyakran horgászok lesik a pecabot végének rezdüléseit.

A túloldalon a kanyar kezdeténél vízkivételi mű látható. A kanyarulat alatt a 234 fkm-nél *(úp.: 002kbp)* homokszegélyt találunk, mely jó mártózási lehetőséget kínál a túrázónak. Innen hosszan belátható szakaszok következnek, melyek kevés változatossággal szolgálnak, de ugyanakkor nagy nyugalmat biztosítanak az erre fogékonyaknak *(ezen részen erősebb déli szél esetén zord feltételeket szabhat a folyó jelentős hullámok korbácsolásával.)* Közben a 230 fkm-nél elsiklunk az egykori révátkelő mellett, melynek valamikori létezéséről már csak a parton *(észrevehetetlenül)* megbúvó drótkötélfeszítő csörlő tanúskodik. Amennyiben szeretnénk kipróbálni a tiszai „csorgás” megnyugtató élményét, azt itt célszerű megtennünk, mert a második napon erre már nem lesz lehetőség.

A monoton szakasznak a 227 fkm alatt kezdődő nagy ívű jobbos kanyarulat vet véget. Az alján hirtelen éles balkanyar következik, mely alaposan megforgatja a vizet, és az újabb fürdőzési lehetőséget kínáló szegvári homokpartot rejti *(224,3 fkm, úp.: 003kbp)*. Itt közepes vízállás esetén is homokra tudunk kiszállni; a helyszín alkalmas pihenésre, fürdőzésre. Pancsoláskor azonban legyünk körültekintőek, hiszen a víz bedőlt fákat, tuskókat rejt/rejthet, melyek elhelyezkedése évről-évre, vagy akár hétről-hétre is változhat! (*A tiszai homokpadok folyamatosan alakulhatnak az áradások romboló-építő hatásának következtében.)* Mielőtt ugrálásba kezdenénk – az erre egyébként alkalmas, hirtelen mélyülő partszakaszon – feltétlenül derítsük fel a területet!

Továbbhaladva elsiklunk a csanyteleki lejáró betonlépcsője *(224 fkm, j.)*, majd kicsivel lejjebb egy vízkivételi mű mellett. A 221,2 fkm-nél jobbról torkollik be a Dong-éri főcsatorna, *(úp.: 005tork)* mely kedvező vízállás esetén rövid *(440 méteres)*, de annál vadregényesebb kiruccanásra csábít *(track: V005o031)*. Az ártéri erdőn keresztül szűk kanyarok leküzdésével ki tudunk evezni a töltésnél található árvízkapuig, mely merőben új élményt nyújt a túrázónak, és egyben kihívást a kormányosnak.

Visszatérve a mederbe, a balos kanyarulatban hamarosan ismét egy vízkivételi mű látható a töltésalapnak támaszkodó folyó partján, vele szemben kicsiny homokszegély teremt lehetőséget mártózásra.

A Kurca torkolatát a 217,8 fkm-nél a bal oldalon találjuk. Valamivel lejjebb *(227 fkm)* a komp kötele alatt kell átsiklanunk. Ha mozgásban van – éppen átkelést bonyolít le - mindig mögötte *(!)* menjünk, és legyünk tekintettel arra, hogy a kifeszített kötélnek a meder közepén van a legnagyobb „hasa”, azaz itt lóg be leginkább! Kedvezőtlen fényviszonyok esetén nehéz megítélni a víz feletti magasságát, ezzel ne kísérletezzünk! A parthoz közelebbi részen biztosan elférünk alatta *(amennyiben a kompkötél nincs kifeszítve, ezt egy kitűzött fehér zászlóval jelzik)*.

A balos kanyarulatban a 215,3 fkm-nél érjük el túránk első napjának célállomását *(egyben fordulópontját)*, a mindszenti Tisza-parti strandot. Nyári szezonban a terület alsó és felső részén van lehetőségünk kikötni. A strandon büféket és közkutat *(úp.: 005viz)* is találunk. A szezonális jelleggel működő kempinget a parton felsétálva találjuk, ez felpakolást kíván *(úp.: 006camp)*.   
Ne feledkezzünk meg felszerelésünk biztonságáról gondoskodni! Pancsoljunk, pihenjünk, nézelődjünk!

2.nap *(20,6 km, track: V005o042, gyalogtúra)*

Túránk ma az Ópusztaszeri Nemzeti Történeti Emlékparkba vezet.

A kempingből a szőlős- és gyümölcsöskertek között vezető úton induljunk el, és a kék négyszög jelölést követve menjünk el a kompig *(track: V005o042)*. Itt, a komplejáró mellet állították ki a 2000. Utunk során elballagunk néhány öreg *(több öles)* feketenyár mellett is. *(Feltétlenül tájékozódjunk a komp menetrendjéről, és ehhez mérten alakítsuk a mai programjainkat!)*

A komppal átkelve az Alföldi Kéktúra 3. szakaszán *(AK-03)* kell haladnunk, mely jól jelzett, könnyen követhető szakasz *(továbbra is a V005o042 track segíti utunkat)*.

Kezdetben a töltésen, majd földutakon keresztül érünk el a skanzen hátsó bejáratához, hogy kisvártatva megérkezzünk mai utunk céljához, az Ópusztaszeri Nemzeti Történeti Emlékpark főbejáratához, mely túránk forduló pontja is egyben. *(Pénztár: 008penzt, Bejárat: 009beja.)*

A parkban rengeteg a látnivaló, az itt eltöltött időt alakítsuk kedvünk szerint, de azt mindenképp vegyük figyelembe, hogy a komppal vissza tudjunk térni táborhelyünkre *(napnyugta után a komp nem közlekedik)*.

3. nap *(26,2 km, track: V005j041, V005j042, V005j043, V005j044)*

Reggel használjuk ki a strand nyújtotta lehetőségeket!

Induljunk korán, vegyük számításba a sodrásmentes evezés, valamint az átemelések jelentősebb időigényét, melyet az uralkodó széljárás tovább növelhet!  
Kiegészítő program lehetőség is bőven kínálkozik, ami szintén időigényes.

A rév eléréséig mólók és csónakkikötők kerülgetésével kell haladnunk, melyeken gyakran horgászok koncentrálnak a spiccek rezdüléseire, legyünk tekintettel rájuk!

A Kurca torkolatát a 217,8 fkm-nél *(úp.: 011kiszp, b.)* érjük el, mely egyben a tiszai szakasz végét is jelenti. Az átemeléshez *(track: V005j032, 325 méter)* szükséges partra szálláshoz állandó lehetőséget kínál a torkolat felső sarkánál található vízmérce lépcsője, de a pillanatnyi vízállás és a partszakasz állapotának szemrevételezésével döntsünk belátásunk szerint! Kedvező vízállás esetén a csatornán be is tudunk evezni az 1885-ben létesített csőzsilip felé, így rövidebb szárazföldi cipekedéssel tudunk „folyót váltani”.

Vízre szállásunkat szintén a pillanatnyi helyzet diktálja, de javaslatunk a nyomvonalon található 012beszp útpont *(az itt kezdődő rövid, 1,6 km-es legalsó szakasz vízzel való feltöltöttségének állapotáról célszerű előre tájékozódnunk helyismerettel rendelkezőtől, vagy kérdezz minket bátran)*!

Innentől célállomásunkig *(Szentes, Dózsa-ház)* 24,1 km és három átemelés vár ránk. Ez utunk hosszabbik és munkásabb fele, hisz már nem segít bennünket a víz sodrása. Környezetünk is merőben más lesz; keskenyebb a vízi tér mellettünk, állóvízi növényzettel szegélyezett partszakaszok a jellemzőek, és részben a vadvilág is megváltozik az eddigihez képest, ugyanakkor itt a természethez is közelebb kerülünk.

Elindulva, több íven keresztül rendkívül vadregényes, náddal, sással szegélyezett mederben járunk. Igazi szép természeti környezetben jutunk a Pintér-híd tövébe, ahol átemelésre *(úp.: 013atemp, 1,9 cskm)* kényszerülünk. Kiszállásunk helyét az aktuális vízállás függvényében érdemes eldöntenünk *(van, hogy a híd és zsilip között is meg tudjuk tenni, de akad, amikor a híd előtt van módunk partra jutni, hajót* *kiemelni)*. Mielőtt ismét vízre szállunk opcionális programlehetőség kínálkozik: a híd tövétől a bal parton indul *(úp.: 014tano)* Kurca-Parti Tanösvény *(track: V005o044)*, mely majdnem két kilométeren keresztül kanyarog a meder mentén. A túra során négy információs tábla mutatja be a terület élővilágát, valamint három pihenőhelyet is kialakítottak rajta.

Az Albert-csőszházi tiltó felső oldalán történő indulásunkat követően hatalmas – általam nagyon kedvelt - hurkok beevezésével érjük el a   
Pap-tanyai, vagy más néven Cirok-hidat *(6,2 cskm)*. A közelben a bal parton artézi kút is fellelhető *(úp.: 016viz)*, melynek eléréséhez vagy itt, a hídnál kell kiszállnunk és odasétálnunk *(track: V005o045, 370 méter)*, vagy valamivel lejjebb egy horgászhelynél *(úp.: 015kbp)* kell megállnunk és felmennünk a meredek partfalon *(track: V005o046)*. Így mindössze 50 méter megtételével érhetjük el a kutat, azonban ezt a helyet horgászok alakították ki, és – nyilvánvalóan - nem örülnek a közös jelenlétnek, ezért legyünk tekintettel egymásra!

A híd felett egy nagy „S”-kanyarulat beevezését követően érünk el a Ludas-ér torkolatáig *(7,4 cskm)*, melyet eddig nem tapasztalt keskeny szakasz követ a hídig *(Úsztató major, 7,9 cskm)*. Közkutat egy 280 méteres sétával érhetünk el itt *(úp.: 017viz, track: V005o047)*. Továbbhaladván lakóházakat láthatunk a magas parton, melyek Szegvár kórógyszentgyörgyi részéhez tartoznak. A keskeny szakaszon haladva néhány kanyarulattal feljebb érjük el a Kórógy-ér torkolatát *(10 cskm)*, ahonnan gyorsan látómezőkbe kerül a túránk következő átemelési pontját jelentő zsilip *(10,2 cskm, úp.: 018atemp)*. A felső vízen náddal borított partok mentén siklunk tova egy nagy jobbos kanyarulatban, mígnem kiérve a területről Szegvár lakóépületei közé csöppenünk. Vízig nyúló telkek és kertek mentén evezünk itt az elkeskenyedő mederben, mely különös hangulatot kölcsönöz ennek a szakasznak. Láthatunk itt karnyújtásnyira lévő, szinte egészen a vízig érő utcát is. Kiérve erről a szakaszról kiszélesedik a „folyó”, és elénk tárul Szegvár katolikus temploma *(tornya jó fotótémát kínál a kirándulónak)*, az egykori várfal, valamint a Szent János-híd is *(12,2 cskm)*. Azonban még a híd elérése előtt vár bennünket túránk szegvári pihenőhelye, ki- és beszálló pontja *(úp.: 019kbp)*. Itt a bal parton célszerű kiszállni, megpihenni, miközben néhány lépéssel arrébb sétálva érdemes megnézni a víz szélén található egykori várfal *(úp.: 020latv, track: V005o048)*, még fellelhető részeit *(nincs jó állapotban, ezért óvatosan járjuk körül)*!

Ellenkező irányban egy 305 méteres gyalogos kiruccanással felkereshetjük a Jaksa János Helytörténeti Gyűjteményt *(úp.:021latv, track: V005o049)*. *(A kiállítás meglátogatása előzetes bejelentkezést igényelhet! Elérhetőség: 30/448-1587.)*

Tovább lapátolva a híd felett ismét lehetőség kínálkozik a templom képi megörökítésére, majd jól karbantartott, kedvelt pecahelyek láthatók balunkon *(kissé jobbra húzódva kisebb eséllyel gubancolódunk damilba, és a „békés egymás mellett élés” is könnyebben megvalósítható)*.   
A párhuzamosan futó műúttól jobbra ívelő kanyarulattal válunk le, melyet két - hosszan belátható - szakasz követ, balról horgászhelyek végeláthatatlan sorával *(itt is a fenti „konfliktuskerülő” megoldást válasszuk)*! A kissé monoton - és intenzív uralkodó széljárás esetén „munkás” - szakasznak a „Fahídnak” nevezett, ám valójában vasbeton szerkezetű híd *(14,8 cskm)* vet véget. Az alatta történő átjutáshoz jól le kell kucorodnunk a hajóba. Felette egy szűk jobbos kanyarulat, majd bő 4,5 kilométer hosszan íves részek követik egymást. E szakaszon hol keskenyebb, hol szélesebb vízen élvezhetjük az Alsó-Kurca nyugalmát. Itt-ott tanyák is vannak a parton, melyek a hamisítatlan alföldi táj békéjével teszik még teljesebbé az élményt.

A Berki hidat a 18,4 cskm-nél érjük el, melynek alsó oldalán, a bal parton *(DK-i oldal)* kiszállva *(úp.: 022kiszp)* rövid sétával *(135 m, track: V005o040)* fel tudjuk tölteni vízkészletünket. A régi iskolaépület mellett, egy „beugróban” mind közkút, mind pedig artézi kút fellelhető *(úp.: 023víz)*.

Ismét lapátot ragadva rövid evezést követően megérkezünk túránk utolsó átemelési pontjához, a Talomi tiltóhoz *(Berki zsilip, 19,1 cskm)*, *(úp.: 024atemp)*. A kiszálláshoz a műtárgy közelében célszerű megfelelő helyet keresnünk. Leszállásunkat nehezítheti, hogy uszadék is felszaporodik időnként a felső oldalon, de kellő körültekintéssel ez a probléma megoldható. Gyakran találkozhatunk itt is horgászokkal.

A nagy ívű jobbos kanyarulat *(Disznó-zug)* szűkebb bal ívbe vált, és immár a 451-es főút hídja alá kerülünk *(20,0 cskm)*, melyet néhány enyhe kanyarulat követ. A következő műtárgy, a Stammer-híd   
*(21,7 cskm)*, ismét „meghajlásra” kényszerít bennünket. Itt a jobb oldalon már Szentes belterületének egy része található egy rövid szakaszon, ezt követően azonban még lehetőség nyílik „megélni a vadont” egy kicsit. Az llona-parti gyaloghíd a 22,4 cskm szelvényben „áll elénk”. Lassítsunk! Átkelnünk a jobb part mentén célszerű *(nyugati oldal)*, erről ugyanis kicsit magasabb a szerkezet, de itt is le kell hajolnunk az átsiklás idejére. A korábbi, fa szerkezetű híd cölöpjeinek csonkjai a meder középső részén, a víz szintje alatt rejtőznek, ez komoly veszélyforrás, legyünk óvatosak!

Felsővízen tovább haladva kikötési pontunk felé kiöblösödő és összébb szűkülő részek váltogatják egymást. A második kiszélesedő részt követően hirtelen kerülünk ismét vissza a „civilizációba”. A Szentesi Üdülőközpont csúszdájának, majd kőházikóinak látványa szakít ki bennünket végérvényesen a természet szoros öleléséből, egyben esélyt teremtve a kaland túlélésére. A Kertészeti Kutató Állomás és az Üdülőközpont között húzódó *(lezárt)* acélszerkezetű gyaloghíd   
*(23,6 cskm)* feletti balos kanyarulatban a kemping lenyúlik egészen a vízig, mely hangulatos lakóhelyet biztosít az alkalmi letelepedőknek.   
A kiöblösödő részben helyezkedik el jobbról az Üdülőközpont mólója is, amely az Üdülőközpont területéhez tartozik, ezért se itt, se a területhez tartozó partszakaszon ne szálljunk ki előzetes egyeztetés nélkül, hiszen ez jogosulatlan belépésnek számít!

A szűkületet elérve már szemünk elé tárulnak Szentes központi épületeinek jellegzetes tornyai, a település központjának Kurca-parti látképe. A hidak sorának vége felé a 2018-ban újjá épített, gyalogosforgalmat bonyolító Eszperantó-híd *(24,3 cskm)* alatt siklunk át. A folyóvízi szökőkút megcsodálása közben a háttérben már jól látszik a boltíves közúti kőhíd *(a hidat 2012-ben szélesítették ki és újították fel, 24,4 cskm)*. Innen már az ív alól is láthatjuk túránk célállomását, a Dózsa-ház mellett található mólót *(24,5 cskm)   
(úp.: 025erkp)*.

Feldolgozták: Erdélyszky Szilvia, Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*